**MINISTARSTVO ZA DEMOGRAFIJU, OBITELJ, MLADE I SOCIJALNU POLITIKU**

 **Nacrt**

**PRIJEDLOG ZAKONA O UDOMITELJSTVU**

**Zagreb, svibanj 2018.**

**I. USTAVNA OSNOVA ZA DONOŠENJE ZAKONA**

Ustavna osnova za donošenje Zakona o udomiteljstvu sadržana je u odredbi članka 2., stavka 4. Ustava Republike Hrvatske („Narodne novine“, broj: 85/10 – pročišćeni tekst i 5/14 – Odluka Ustavnog suda Republike Hrvatske).

**II. OCJENA STANJA, OSNOVNA PITANJA KOJA TREBA UREDITI ZAKONOM I POSLJEDICE DONOŠENJA ZAKONA**

1. *ocjena stanja*

U okviru reforme sustava socijalne skrbi deinstitucionalizacija korisnika i transformacija domova socijalne skrbi zauzima značajno mjesto. Navedeni procesi provode se razvijanjem različitih izvaninstitucijskih oblika skrbi među kojima je udomiteljstvo, od strane stručnjaka, prepoznato kao najkvalitetniji oblik skrbi budući da svakoj smještenoj osobi pruža iskustvo života u obitelji.

UN Konvencija o pravima djeteta i UN Konvencija o pravima osoba s invaliditetom priznaju jednako pravo na život u obitelji i zajednici svoj djeci kao i svim osobama s invaliditetom.

Zakonom o socijalnoj skrbi („Narodne novine“, broj: 157/13, 152/14, 99/15, 52/16, 16/17 i 130/17) također je propisano da dijete mlađe od sedam godina može na dugotrajnom smještaju biti u udomiteljskoj obitelji, a u domu socijalne skrbi može biti najduže šest mjeseci, a iznimno godinu dana, što jasno upućuje na dobrobiti koje dijete dobiva u ovakvom obliku skrbi.

Prema Godišnjem statističkom izvješću o primijenjenim pravima socijalne skrbi, pravnoj zaštiti djece, mladeži, braka, obitelji i osoba lišenih poslovne sposobnosti te zaštiti tjelesno ili mentalno oštećenih osoba u Republici Hrvatskoj za 2016. godinu, evidentirano je 3.049 udomiteljskih obitelji i to 1.492 udomiteljske obitelji za djecu i mladež, od kojih 505 udomiteljskih obitelji ima status srodničkog udomitelja i 1.557 udomiteljskih obitelji za odrasle i starije osobe, od kojih 220 ima status srodničkog udomitelja. U udomiteljskim obiteljima za djecu i mladež smješteno je 2.342 korisnika, a u udomiteljskim obiteljima za odrasle i starije osobe smješteno je 4.459 korisnika. Istovremeno, u domovima za djecu bez odgovarajuće roditeljske skrbi smješteno je 864 djece.

Unatoč tome što je broj smještene djece u udomiteljskim obiteljima već dulji niz godina u porastu u odnosu na smještaj u domovima socijalne skrbi, udomiteljstvo u Republici Hrvatskoj, da bi odgovorilo na sve veće potrebe za smještajem djece, zahtjeva ozbiljne promjene.

Rasprostranjenost udomiteljstva u Republici Hrvatskoj je prilično neujednačena. Najveći broj udomiteljskih obitelji je tradicionalno na području Zagrebačke županije i Grada Zagreba, zatim Osječko-baranjske županije, Varaždinske županije, Koprivničko-križevačke županije, dok je mali broj udomiteljskih obitelji u južnim i priobalnim područjima Republike Hrvatske. Iz tog razloga, nužno je unaprijediti udomiteljstvo na području cijele države. Osim navedenog, nepovoljna je dobna i obrazovna struktura udomitelja (više od polovice evidentiranih udomitelja u dobi je iznad 55 godina, a 29% udomitelja ima završeno osnovnoškolsko obrazovanje ili nezavršenu osnovnu školu). Broj novih udomiteljskih obitelji unazad nekoliko godina je u stalnom opadanju, posebice obitelji mlađe životne dobi i višeg stupnja obrazovanja.

Iako udomiteljstvo u Republici Hrvatskoj ima dugu tradiciju (od 1902. godine) do sada nije riješen pravni status udomitelja. Naime, unatoč činjenici da u svojim domovima skrbe o osobama u potrebi dugi niz godina, udomitelji nemaju riješeno obvezno osiguranje (mirovinsko, zdravstveno, prava za vrijeme nezaposlenosti, kao zaposlena osoba prema posebnim propisima) kao drugi pružatelji socijalne usluge smještaja, niti odgovarajuću naknadu za rad. Ovakav status udomitelja nije motivirajući za uključivanje novih, mlađih i obrazovanijih udomitelja.

1. *osnovna pitanja koja treba urediti Zakonom*

Novim Zakonom osigurat će se mogućnost obavljanja udomiteljstva kao zanimanja i kao specijaliziranog udomiteljstva za najtežu kategoriju korisnika uz odgovarajuću naknadu za rad udomitelja. Ova promjena u propisu koji regulira područje udomiteljstva za posljedicu može imati povećan interes za obavljanje udomiteljstva. Zakonom bi i dalje bilo omogućeno obavljanje tradicionalnog i srodničkog udomiteljstva, a povećala bi se naknada za rad i uložen trud u skrbi o korisnicima svim udomiteljima.

1. *posljedice koje će donošenjem Zakona proisteći*

Donošenjem novog Zakona o udomiteljstvu osigurat će se:

* prevencija institucionalizacije djece i odraslih osoba
* deinstitucionalizacija djece i odraslih koji su na smještaju u ustanovama
* poboljšanje kvalitete usluge skrbi u udomiteljskim obiteljima neovisno o skupini korisnika,
* povećanje broja udomiteljskih obitelji,
* regionalna ravnomjernost pristupačnosti udomiteljstva,
* uspostavljanje udomiteljstva kao zanimanja za nezaposlene udomitelje,
* jačanje kapaciteta i osiguravanje boljih uvjeta za obavljanje specijaliziranog udomiteljstva za djecu i
* povećanje naknade za rad udomitelja i plaćanje obveznog osiguranja po posebnom propisu.

**III. OCJENA I IZVORI SREDSTAVA POTREBNIH ZA PROVOĐENJE ZAKONA**

Za provedbu ovog Zakona, a u svrhu povećanja broja korisnika usluge udomiteljstva, povećanja naknada za rad udomitelja kao i osiguravanje sredstava za naknade i obvezne doprinose za udomitelje koji će udomiteljstvo obavljati kao zanimanje u Državnom proračunu Republike Hrvatske osigurana su uvećana financijska sredstva u odnosu na prethodno razdoblje i to:

- za naknadu za uslugu smještaja kod udomitelja u 2018. godini osigurana su sredstva u iznosu od 183.000.000,00 kuna. Isti iznos osiguran je i u 2019. i 2020. godini što je povećanje za 2.000.000,00 kuna u odnosu na prethodno razdoblje.

Provedbom Zakona omogućit će se da 300 - 400 nezaposlenih udomitelja koji će udomiteljstvo obavljati kao zanimanje ima osiguranu uvećanu naknadu za rad u iznosu od 2.500,00 kuna (pet osnovica na temelju koje se izračunava iznos prava u sustavu socijalne skrbi, osim prava na zajamčenu minimalnu naknadu) i plaćene obvezne doprinose. Za obavljanje specijaliziranog udomiteljstva kao zanimanja planirano je uključivanje manjeg broja pružatelja usluge za najtežu korisničku skupinu djece kojima će se osigurati uvećanu naknadu za rad u iznosu od 5.000,00 – 6.500,00 kuna (10 do 13 osnovica na temelju koje se izračunava iznos prava u sustavu socijalne skrbi, osim za zajamčenu minimalnu naknadu, ovisno o stupnju obrazovanja i plaćene obvezne doprinose):

- za naknadu za rad udomitelja u 2018. godini osigurana su sredstva u Državnom proračunu Republike Hrvatske u iznosu od 45.550.000,00 kuna. Isti iznos osiguran je i za 2019. i 2020. godinu što je povećanje za 13.478.526,00 kuna u odnosu na prethodno razdoblje.

**IV. TEKST PRIJEDLOGA ZAKONA S OBRAZLOŽENJEM**

Prilaže se tekst prijedloga Zakona s obrazloženjem.

**PRIJEDLOG ZAKONA O UDOMITELJSTVU**

**DIO PRVI**

**UVODNE ODREDBE**

*Sadržaj Zakona*

Članak 1.

(1) Ovim Zakonom uređuje se udomiteljstvo kao socijalna usluga smještaja ili boravka, uvjeti i način obavljanja udomiteljstva te prava i obveze udomitelja i centra za socijalnu skrb koji sudjeluje u udomiteljstvu.

(2) Pojmovi koji se koriste u ovom Zakonu, a imaju rodno značenje, odnose se jednako na muški i ženski rod.

*Svrha udomiteljstva*

Članak 2.

Svrha udomiteljstva je osigurati skrb i potporu korisniku u poticajnom i pozitivnom obiteljskom okruženju u skladu s njegovim individualnim planom promjene.

*Značenje pojmova*

Članak 3.

U smislu ovoga Zakona pojedini pojmovi imaju sljedeće značenje:

1. *Udomiteljstvo* je oblik socijalne usluge smještaja ili boravka djeteta ili odrasle osobe koju pruža udomitelj sa svojom obitelji ili udomitelj koji živi sam, pod uvjetima propisanim ovim Zakonom.
2. *Udomitelj* je član udomiteljske obitelji ili samac koji pruža usluge smještaja ili boravka korisniku udomiteljstva koji ispunjava uvjete za obavljanje udomiteljstva i upisan je u Registar udomitelja.
3. *Udomiteljska obitelj* je zajednica koju čine udomitelj, njegov bračni ili izvanbračni drug, djeca i drugi srodnici s kojima udomitelj živi u zajedničkom kućanstvu.
4. *Korisnik udomiteljstva* je dijete, mlađa punoljetna osoba do završetka redovitog školovanja ili najduže godinu dana nakon završetka redovitog školovanja ako se ne može zaposliti i odrasla osoba, kojima je priznato pravo na socijalnu uslugu smještaja ili boravka.
5. *Centar udomitelja* je centar za socijalnu skrb na čijem području udomitelj ima prebivalište.
6. *Centar korisnika* je centar za socijalnu skrb koji je korisniku smještaja ili boravka priznao pravo na socijalnu uslugu smještaja ili boravka.
7. *Individualni plan promjene korisnika* je plan ciljeva, aktivnosti, načina praćenja i preispitivanja, vremenskih okvira i nositelja aktivnosti kojima se ostvaruje svrha smještaja kod udomitelja.
8. *Supervizija* je proces učenja, razvoja i metoda podrške koja omogućava usvajanje novih znanja, razvijanje vještina, usvajanje spoznaja kroz osobno iskustvo rada, u cilju poboljšanja kvalitete rada s korisnicima.

**DIO DRUGI**

**POGLAVLJE I.**

**UVJETI ZA OBAVLJANJE UDOMITELJSTVA**

*Opći uvjeti*

Članak 4.

(1) Udomiteljstvo može obavljati osoba koja:

1. je punoljetna i ima poslovnu sposobnost
2. je hrvatski državljanin
3. ima prebivalište i živi u Republici Hrvatskoj
4. je mlađa od 60 godina, osim ako nastavlja obavljati udomiteljstvo ili ako udomiteljstvo obavlja kao srodnik
5. ima završeno najmanje srednjoškolsko obrazovanje
6. ima zdravstvenu sposobnost
7. je završila osposobljavanja za udomitelja iz stavka 5. ovoga članka, osim ako udomiteljstvo obavlja kao srodnik
8. ostvaruje prihod za uzdržavanje u iznosu većem za 70% od iznosa visine zajamčene minimalne naknade za samca ili kućanstvo, utvrđene zakonom kojim se uređuju prava iz socijalne skrbi, osim ako udomiteljstvo obavlja kao srodnik ili kao zanimanje
9. kod koje ne postoje zapreke iz članka 7. ovog Zakona i
10. ima ispunjene stambene uvjete za pružanje udomiteljstva.

(2) Iznimno od stavka 1. točke 5. ovoga članka udomiteljstvo može obavljati i osoba koja ima niži stupanj obrazovanja ako udomiteljstvo obavlja srodnik korisnika i ako se u postupku donošenja mišljenja Centra korisnika utvrdi da je to u najboljem interesu korisnika.

(3) Udomiteljstvo može obavljati i državljanin država ugovornica Ugovora o europskom gospodarskom prostoru i Švicarske konfederacije koji imaju boravak i žive u Republici Hrvatskoj.

(4) Državljanin trećih zemalja koji ima stalni boravak u Republici Hrvatskoj može obavljati udomiteljstvo ako je to od osobitog interesa za korisnika, uz prethodno pribavljenu suglasnost ministarstva nadležnog za poslove socijalne skrbi (u daljnjem tekstu: Ministarstvo).

(5) Osposobljavanje udomitelja, način i trajanje osposobljavanja pravilnikom propisuje ministar nadležan za poslove socijalne skrbi (u daljnjem tekstu: ministar).

(6) Uvjete za obavljanje usluge smještaja ili boravka kod udomitelja pravilnikom propisuje ministar.

*Posebni uvjeti za obavljanje udomiteljstva kao zanimanja*

Članak 5.

(1) Udomiteljstvo kao zanimanje može obavljati udomitelj kojem je rješenjem utvrđeno ispunjavanje uvjeta iz članka 4. ovoga Zakona i koji:

1. nije u radnom odnosu, ne obavlja samostalnu registriranu djelatnost obrta ili slobodnog zanimanja u skladu s odredbama posebnih propisa ili drugu samostalnu djelatnost
2. ima smješteno troje djece ili četvero odraslih korisnika istovremeno i
3. ima prebivalište na području županije za koje je mrežom socijalnih usluga utvrđena potreba za obavljanjem udomiteljstva kao zanimanja.

(2) Specijalizirano udomiteljstvo može obavljati udomitelj koji udomiteljstvo obavlja kao zanimanje i ima završen najmanje preddiplomski sveučilišni studij ili stručni studij društvenog ili humanističkog smjera u trajanju od najmanje tri godine.

*Dobna razlika udomitelja i korisnika*

Članak 6.

(1) Dobna razlika između udomitelja i udomljenog djeteta mora biti najmanje 18 godina.

(2) Dobna razlika između udomitelja i korisnika ne može biti veća od 50 godina, osim kod srodnika kao udomitelja ili ako je to u interesu korisnika koji se udomljava.

(3) Ako je udomitelj navršio 65 godina života kod njega se ne mogu smještavati novi korisnici, osim kod srodnika kao udomitelja.

*Zapreke za obavljanje udomiteljstva*

Članak 7.

(1) Udomiteljstvo ne može obavljati osoba:

1. u čijoj obitelji su poremećeni obiteljski odnosi ili je izrečena mjera za zaštitu prava i dobrobiti djeteta
2. koja ima psihičku, zaraznu ili drugu bolest, ako bi time bilo ugroženo zdravlje ili drugi interesi korisnika
3. koja je ovisna o alkoholu, opojnim drogama i/ili kockanju i drugim oblicima ovisnosti
4. koja je pravomoćno osuđena na kaznu zatvora (neovisno o tome je li izrečena uvjetna ili bezuvjetna kazna) za neko od kaznenih djela počinjenih s namjerom protiv života i tijela, protiv Republike Hrvatske, protiv pravosuđa, protiv javnog reda, protiv imovine, protiv službene dužnosti, protiv čovječnosti i ljudskog dostojanstva, protiv osobne slobode, protiv spolne slobode, spolnog zlostavljanja i iskorištavanja djeteta, protiv braka, obitelji i djece, protiv zdravlja ljudi, protiv opće sigurnosti, krivotvorenja, te bilo koje drugo kazneno djelo počinjeno na štetu djeteta ili korištenjem djeteta ili maloljetne osobe, osim ako je nastupila rehabilitacija prema posebnom zakonu
5. protiv koje se vodi kazneni postupak za neko od kaznenih djela navedenih u točci 4. ovoga stavka
6. koja je pravomoćno osuđena za neko od prekršajnih djela za nasilničko ponašanje, osim ako je nastupila rehabilitacija prema posebnom zakonu
7. protiv koje se vodi prekršajni postupak za neko od prekršajnih djela za nasilničko ponašanje.

(2) Sve zapreke iz stavka 1. ovog članka odnose se i na članove obitelji s kojima udomitelj zajedno živi.

*Smještavanje korisnika kod udomitelja*

Članak 8.

Korisnika kod udomitelja smještava Centar korisnika na temelju izvršnog rješenja o priznavanju prava na uslugu smještaja ili boravka.

**POGLAVLJE II.**

**VRSTE UDOMITELJSTVA**

Članak 9.

Udomiteljstvo se obavlja kao tradicionalno udomiteljstvo ili udomiteljstvo kao zanimanje.

ODJELJAK 1.

TRADICIONALNO UDOMITELJSTVO

*Opće odredbe*

Članak 10.

(1) Tradicionalno udomiteljstvo obavlja udomitelj iz članka 3., točke 2. ovoga Zakona te članovi njegove obitelji.

(2) Tradicionalno udomiteljstvo pruža uslugu smještaja ili boravka:

1. djetetu koje se zatekne bez nadzora roditelja ili u skitnji, odrasloj osobi koja se zatekne izvan mjesta prebivališta ili boravišta, odnosno nema prebivališta ili boravišta i nije u stanju brinuti se o sebi, djetetu bez pratnje koje se zatekne izvan mjesta svog prebivališta bez nadzora roditelja ili druge odrasle osobe koja je odgovorna skrbiti o njemu, djetetu koje je strani državljanin koje se zatekne na teritoriju Republike Hrvatske bez nadzora roditelja ili druge odrasle osobe koja je odgovorna skrbiti o njemu, beskućniku, trudnici ili roditelju s djetetom do godine dana života djeteta, djeci i odraslim osobama – žrtvama obiteljskog nasilja i žrtvama trgovanja ljudima, odraslim osobama kojima je ugrožen život, zdravlje i sigurnost uslijed bolesti, nemoći, ovisnosti ili socijalne isključenosti
2. djetetu s teškoćama u razvoju i odrasloj osobi s invaliditetom, djetetu i mlađoj punoljetnoj osobi s problemima u ponašanju i osobi ovisnoj o alkoholu, drogi, kockanju i drugim oblicima ovisnosti
3. djetetu bez roditelja, djetetu koje roditelji zanemaruju ili zlorabe roditeljske dužnosti
4. djetetu s teškoćama u razvoju i odrasloj osobi s invaliditetom tijekom blagdana ili školskih praznika kojem je u skladu sa zakonom kojim se uređuju socijalne usluge priznato pravo na smještaj kod drugih pružatelja usluge smještaja
5. funkcionalno ovisnoj starijoj osobi i teško bolesnoj osobi kojoj je zbog trajnih promjena u zdravstvenom stanju prijeko potrebna stalna pomoć i njega druge osobe ili
6. osobi nesposobnoj za rad koja se nalazi u posebno teškim životnim prilikama.

(3) U okviru tradicionalnog udomiteljstva djetetu se može priznati pravo na uslugu boravka ako je individualnim planom promjene utvrđeno da bi se time spriječilo izdvajanje djeteta iz vlastite obitelji.

(4) Trajanje i opseg usluga tradicionalnog udomiteljstva određuju se individualnim planom promjene korisnika.

(5) Udomitelj koji obavlja tradicionalno udomiteljstvo ima pravo na opskrbninu za potrebe korisnika i pravo na naknadu za rad udomitelja.

*Smještaj djece u tradicionalnom udomiteljstvu*

Članak 11.

(1) Kod udomitelja može biti smješteno najviše troje djece.

(2) Iznimno od stavka 1. ovoga članka, uz prethodnu suglasnost Centra udomitelja, kod udomitelja može biti smješteno i više od troje djece ako se radi o braći i sestrama, majci s djetetom do godinu dana, djetetom ili djeci i mlađim punoljetnim osobama korisnicima privremenog smještaja u kriznim situacijama.

(3) Ako udomitelj skrbi o djeci s teškoćama u razvoju, samo jedno od smještene djece može biti dijete s težim tjelesnim, intelektualnim, osjetilnim ili komunikacijskim teškoćama u razvoju kod kojeg je utvrđena takva razina funkcioniranja koja zahtijeva veću stručnu potporu.

(4) Udomitelj samac može skrbiti najviše o dvoje djece.

(5) Srodnik udomitelj koji je samac, može skrbiti o većem broju djece ako se radi o braći i sestrama, uz prethodnu suglasnost Centra udomitelja.

*Smještaj odraslih osoba u tradicionalnom udomiteljstvu*

Članak 12.

(1) Kod udomitelja mogu biti smještena najviše četiri odrasla korisnika.

(2) Iznimno od stavka 1. ovoga članka, kod udomitelja može biti smješteno i više od četiri odrasla korisnika ako se radi o privremenom smještaju u kriznim situacijama, uz prethodnu suglasnost Centra udomitelja.

(3) Broj korisnika iz stavka 1. ovoga članka umanjuje se za broj osoba s kojima udomitelj i drugi članovi obitelji s kojima živi imaju sklopljen ugovor o doživotnom ili dosmrtnom uzdržavanju, uz ugovorenu zajednicu života.

(4) Udomitelj samac, može imati na smještaju najviše dva odrasla korisnika od kojih jedan može biti osoba s težim invaliditetom kod kojeg je utvrđena razina funkcioniranja koja zahtijeva veću stručnu potporu.

(5) Srodnik udomitelj koji je samac, može skrbiti o najviše dvije odrasle osobe, uz prethodnu suglasnost Centra udomitelja.

ODJELJAK 2.

UDOMITELJSTVO KAO ZANIMANJE

*Opće odredbe*

Članak 13.

(1) Udomiteljstvo kao zanimanje može obavljati tradicionalni udomitelj koji ispunjava uvjete iz članka 5. stavak 1. ovoga Zakona.

(2) Udomitelj koji obavlja udomiteljstvo kao zanimanje pruža uslugu smještaja korisnicima iz članka 10., stavka 2. ovoga Zakona, osim ako udomiteljstvo kao zanimanje ne obavlja kao specijalizirano udomiteljstvo.

(3) Trajanje i opseg udomiteljstva kao zanimanja određuju se individualnim planom promjene korisnika.

(4) Udomitelj iz stavka 1. ovoga članka ima pravo na opskrbninu, naknadu za rad udomitelja koji obavlja udomiteljstvo kao zanimanje, prava iz mirovinskog i obveznog zdravstvenog osiguranja i prava za vrijeme nezaposlenosti kao zaposlena osoba u skladu s posebnim propisima.

(5) Naknada za rad udomitelja koji obavlja udomiteljstvo kao zanimanje i naknada za rad udomitelja koji obavlja specijalizirano udomiteljstvo kao zanimanje ne smatra se plaćom niti drugim prihodom koji podliježe plaćanju poreza.

(6) Prijavu i odjavu udomitelja koji obavlja udomiteljstvo kao zanimanje na mirovinsko i obvezno zdravstveno osiguranje podnosi Centar udomitelja.

(7) Mjesečna osnovica za obračun i uplatu doprinosa za obvezna osiguranja za udomitelja koji obavlja udomiteljstvo kao zanimanje je najniža mjesečna osnovica propisana zakonom kojim su uređeni doprinosi za obvezna osiguranja.

(8) Mjesečna osnovica za obračun i uplatu doprinosa za obvezna osiguranja za udomitelja koji specijalizirano udomiteljstvo obavlja kao zanimanje je prosječni iznos mjesečne plaće (bruto) isplaćene po jednom zaposlenom kod pravnih osoba u Republici Hrvatskoj u razdoblju siječanj-kolovoz prethodne godine, koju objavljuje Državni zavod za statistiku.

(9) Udomitelj iz stavka 1. ovoga članka ima pravo na naknadu za rad i za vrijeme privremene nesposobnosti za obavljanje udomiteljstva zbog bolesti.

(10) U slučaju dužeg trajanja privremene nesposobnosti iz stavka 9. ovoga članka Centar korisnika dužan je korisniku osigurati privremeni smještaj kod drugog udomitelja ako članovi obitelji udomitelja nisu u mogućnosti preuzeti brigu o korisniku

(11) Zahtjev za privremeni smještaj iz stavka 10. ovoga članka udomitelj je dužan uputiti Centru udomitelja i o tome obavijestiti Centar korisnika.

*Smještaj djece kod udomitelja koji udomiteljstvo obavlja kao zanimanje*

Članak 14.

(1) Kod udomitelja koji udomiteljstvo obavlja kao zanimanje mora biti smješteno troje djece istovremeno.

(2) Iznimno od stavka 1. ovoga članka kod udomitelja može biti smješten manji broj djece ako se radi o:

1. dvoje djece mlađe od tri godine
2. dvoje djece s težim tjelesnim, intelektualnim, osjetilnim ili komunikacijskim teškoćama u razvoju kod kojih je utvrđena razina funkcioniranja koja zahtijeva veću stručnu potporu ili
3. roditelju s djetetom do godine dana koji je smješten kod udomitelja istovremeno s još jednim djetetom.

(3) Iznimno od stavka 1. ovoga članka, uz prethodnu suglasnost udomitelja i Centra udomitelja, kod udomitelja može biti smješteno i više od troje djece ako se radi o braći i sestrama, majci s djetetom do godine dana ili korisnicima privremenog smještaja u kriznim situacijama u skladu sa zakonom kojim se uređuju socijalne usluge.

(4) Ako udomitelj skrbi o djeci s teškoćama u razvoju, samo jedno od smještene djece može biti dijete s težim tjelesnim, intelektualnim, osjetilnim ili komunikacijskim teškoćama u razvoju kod kojeg je utvrđena takva razina funkcioniranja koja zahtijeva veću stručnu potporu.

(5) Iznimno od stavka 1. ovoga članka, kod udomitelja koji je samac, mora biti smješteno dvoje djece istovremeno.

*Smještaj odraslih osoba kod udomitelja koji udomiteljstvo obavlja kao zanimanje*

Članak 15.

(1) Kod udomitelja koji udomiteljstvo obavlja kao zanimanje moraju biti smještena četiri odrasla korisnika istovremeno.

(2) Iznimno od stavka 1. ovoga članka kod udomitelja može biti smješteno i više od četiri odrasla korisnika ako se radi o privremenom smještaju u kriznim situacijama u skladu sa zakonom kojim se uređuju socijalne usluge, uz prethodnu suglasnost Centra udomitelja.

(3) Udomitelj samac, mora istovremeno imati na smještaju dva odrasla korisnika od kojih jedan može biti osoba s težim invaliditetom kod kojeg je utvrđena razina funkcioniranja koja zahtijeva veću stručnu potporu.

ODJELJAK 3.

SPECIJALIZIRANO UDOMITELJSTVO

*Opće odredbe*

Članak 16.

(1) Specijalizirano udomiteljstvo može obavljati udomitelj koji udomiteljstvo obavlja kao zanimanje, i ima posebna znanja i vještine u skladu s individualnim potrebama djeteta kojem pruža uslugu smještaja.

(2) Specijalizirano udomiteljstvo pruža uslugu smještaja i specijalizirane usluge skrbi:

1. djetetu i mlađoj punoljetnoj osobi s problemima u ponašanju koji su učestali, trajni i jačeg intenziteta ili
2. djetetu i mlađoj punoljetnoj osobi s teškim ili višestrukim teškoćama u razvoju i teško bolesnom djetetu ili mlađoj punoljetnoj osobi.

*Smještaj kod udomitelja koji specijalizirano udomiteljstvo obavlja kao zanimanje*

Članak 17.

(1) Udomitelj koji obavlja specijalizirano udomiteljstvo može udomiti jedno dijete, a iznimno dvoje ako je riječ o braći i sestrama, ako Centar korisnika procijeni da je to u interesu djece i uz suglasnost udomitelja.

(2) Trajanje i opseg usluga specijaliziranog udomiteljstva te korisnikove dodatne potrebe određuju se individualnim planom promjene korisnika.

ODJELJAK 4.

SRODNIK KAO UDOMITELJ

*Posebne odredbe*

Članak 18.

(1) Srodnik korisnika može obavljati udomiteljstvo iz članka 10. ovoga Zakona ako Centar korisnika s obzirom na okolnosti pojedinog slučaja utvrdi da je to u interesu korisnika.

(2) Udomiteljstvo iz stavka 1. ovoga članka mogu obavljati: baka, djed, stric, teta, ujak, braća/polubraća, sestre/polusestre, unuci te njihovi bračni/izvanbračni partneri.

(3) Iznimno, udomiteljstvo iz stavka 1. ovoga članka mogu obavljati i drugi srodnici korisnika ako Centar korisnika procijeni da je to u najboljem interesu korisnika.

(4) Udomitelj koji je srodnik korisnika ima pravo na opskrbninu.

**POGLAVLJE III.**

**FINANCIRANJE UDOMITELJSTVA**

Članak 19.

Sredstva za financiranje udomiteljstva osiguravaju se u državnom proračunu Republike Hrvatske.

**POGLAVLJE IV.**

**OPSKRBNINA ZA POTREBE KORISNIKA I NAKNADA ZA RAD UDOMITELJA**

*Izračun opskrbnine i naknade za rad udomitelja*

Članak 20.

(1) Opskrbnina i naknada za rad udomitelja određuju se u odnosu na osnovicu na temelju koje se izračunava iznos prava u sustavu socijalne skrbi, osim prava na zajamčenu minimalnu naknadu.

(2) Visinu naknade za rad odlukom utvrđuje ministar.

*Opskrbnina*

Članak 21.

(1) Opskrbnina su sredstva namijenjena podmirivanju troškova života korisnika.

(2) Opskrbnina se određuje za svakog korisnika posebno.

(3) Opskrbnina ovisi o životnoj dobi i zdravstvenom stanju korisnika i razmjerna je trajanju i opsegu usluge smještaja korisnika kod udomitelja.

(4) Opskrbnina se obračunava prvim danom smještaja i prestaje posljednjim danom smještaja korisnika.

(5) Opskrbnina se ne smatra plaćom niti drugim prihodom koji podliježe plaćanju poreza.

(6) Opskrbninu utvrđuje Centar korisnika rješenjem o smještaju u postupku priznavanja prava na uslugu smještaja u skladu sa zakonom kojim se uređuju prava iz socijalne skrbi, a isplaćuje Ministarstvo putem Centra korisnika.

(7) Opskrbninu korisnika privremenog smještaja kod udomitelja, a koji je na dugotrajnom smještaju kod drugog pružatelja usluge, isplaćuje pružatelj usluge dugotrajnog smještaja.

(8) Visinu opskrbnine odlukom utvrđuje ministar.

*Naknada za rad udomitelja*

Članak 22.

Naknada za rad udomitelja je naknada udomitelju za pruženu skrb i uloženi trud u zbrinjavanju korisnika kojemu je priznato pravo smještaja ili boravka kod udomitelja.

*Naknada za rad udomitelja koji obavlja tradicionalno udomiteljstvo*

Članak 23.

(1) Naknada za rad udomitelja koji obavlja tradicionalno udomiteljstva određuje se za svakog korisnika posebno.

(2) Naknada za rad udomitelja ovisi o broju, vrsti i specifičnim potrebama smještenih korisnika.

(3) Naknada za rad udomitelja obračunava se prvim danom smještaja i prestaje posljednjim danom smještaja.

(4) Naknadu za rad udomitelja utvrđuje Centar korisnika rješenjem o smještaju, u postupku priznavanja prava na uslugu smještaja u skladu sa zakonom kojim se uređuju prava iz socijalne skrbi, a isplaćuje Ministarstvo putem Centra korisnika.

(5) Naknadu za rad udomitelja za korisnika privremenog smještaja kod udomitelja, a koji je na dugotrajnom smještaju kod drugog pružatelja usluge, isplaćuje pružatelj usluge dugotrajnog smještaja.

*Naknada za rad udomitelja koji obavlja udomiteljstvo kao zanimanje*

Članak 24.

(1) Naknada za rad udomitelja koji obavlja udomiteljstvo kao zanimanje utvrđuje se u jedinstvenom iznosu od pet osnovica iz članka 20., stavka 1. ovoga Zakona.

(2) Naknada za rad obračunava se prvim danom smještaja i prestaje posljednjim danom smještaja.

(3) Ministarstvo putem Centra udomitelja obračunava i isplaćuje naknadu iz stavka 1. ovoga članka i uplaćuje sve doprinose za obvezna osiguranja.

(4) Ako tijekom obavljanja udomiteljstva kao zanimanja, udomitelj nema broj korisnika propisan člankom 5., stavkom 1., točkom 2. ovoga Zakona, bez svoje krivnje, i nadalje mu se priznaje pravo iz članka 13., stavka 4. ovoga Zakona, osim prava na opskrbninu za korisnika koji više ne koristi uslugu smještaja kod udomitelja, a najduže tri mjeseca, počev od prvog dana nakon smanjenja potrebnog broja korisnika**.**

*Naknada za rad udomitelja koji obavlja specijalizirano udomiteljstvo kao zanimanje*

Članak 25.

(1) Naknada za rad udomitelja koji obavlja specijalizirano udomiteljstvo kao zanimanje sa završenim preddiplomskim i diplomskim sveučilišnim studijem ili integriranim preddiplomskim i diplomskim sveučilišnim studijem utvrđuje se u iznosu od 13 osnovica iz članka 20., stavka 1. ovoga Zakona.

(2) Ako specijalizirano udomiteljstvo kao zanimanje obavlja udomitelj sa završenim preddiplomskim sveučilišnim studijem ili stručnim studijem naknada za rad utvrđuje se u iznosu od 10 osnovica iz članka 20., stavka 1. ovoga Zakona.

(3) Naknada za rad obračunava se prvim danom smještaja i prestaje posljednjim danom smještaja korisnika.

(4) Ministarstvo putem Centra udomitelja obračunava i isplaćuje naknadu iz stavka 1. i 2. ovoga članka i uplaćuje sve doprinose za obvezna osiguranja.

**POGLAVLJE V.**

**POSTUPAK ZA DONOŠENJE RJEŠENJA ZA OBAVLJANJE UDOMITELJSTVA**

*Opće odredbe*

Članak 26.

(1) Postupak za donošenje rješenja za obavljanje udomiteljstva pokreće se po zahtjevu stranke.

(2) O zahtjevu rješenjem odlučuje centar za socijalnu skrb prema prebivalištu podnositelja zahtjeva.

(3) Protiv rješenja se može izjaviti žalba.

(4) O žalbi odlučuje Ministarstvo.

(5) Žalba ne odgađa izvršenje rješenja.

(6) Rješenje za obavljanje udomiteljstva kojim se utvrđuje da su ispunjeni uvjeti vrijedi pet godina.

(7) Datum izvršnosti rješenja za obavljanje udomiteljstva iz stavka 6. ovoga članka smatra se danom početka obavljanja udomiteljstva kao zanimanja, a datum izvršnosti rješenja o prestanku obavljanja udomiteljstva iz članka 32. ovoga Zakona smatra se danom prestanka obavljanja udomiteljstva kao zanimanja.

(8) U slučaju promijenjenih okolnosti o kojima ovisi daljnje obavljanje udomiteljstva udomitelj je dužan o tome obavijestiti Centar udomitelja u roku od 8 dana od dana nastupa promijenjenih okolnosti.

(9) Po navedenoj obavijesti ili po službenoj dužnosti Centar udomitelja dužan je donijeti novo rješenje u skladu s promijenjenim okolnostima.

*Sadržaj izreke rješenja za obavljanje udomiteljstva*

Članak 27.

Izreka rješenja iz članka 26., stavka 2. ovog Zakona sadržava naznaku vrste udomiteljstva za koje udomitelj ispunjava uvjete te broj i vrstu korisnika.

*Posebne odredbe o donošenju rješenja za srodnika kao udomitelja*

Članak 28.

(1) Kada o zahtjevu za donošenje rješenja za obavljanje udomiteljstva srodniku kao udomitelju odlučuje Centar udomitelja koji nije i Centar korisnika, Centar udomitelja dužan je pribaviti pisano i obrazloženo mišljenje Centra korisnika.

(2) Nakon donošenja rješenja iz stavka 1. ovoga članka srodnik kao udomitelj dužan je osposobiti se u roku koji odredi Centar udomitelja, a drugi odrasli član iz obitelji srodnika udomitelja dužan je osposobiti se samo prema procjeni Centra udomitelja.

*Rješenje o obavljanju udomiteljstva članu obitelji udomitelja*

Članak 29.

(1) U slučaju smrti udomitelja ili drugih opravdanih razloga jedan od odraslih članova obitelji udomitelja može podnijeti zahtjev za obavljanje udomiteljstva.

(2) Ako na temelju činjenica poznatih u vrijeme podnošenja zahtjeva, Centar udomitelja ocijeni da kod člana obitelji iz stavka 1. ovoga članka nema zapreke za obavljanje udomiteljstva može, do donošenja novoga rješenja, prije okončanja postupka donijeti privremeno rješenje.

*Posebne odredbe o postupku za donošenje rješenja za obavljanje udomiteljstva kao zanimanja*

Članak 30.

(1) U skladu s mrežom socijalnih usluga Ministarstvo svake godine određuje potreban broj udomitelja za obavljanje udomiteljstva kao zanimanja u sljedećoj kalendarskoj godini i o tome obavještava centre za socijalnu skrb.

(2) U svrhu izbora udomitelja koji će udomiteljstvo obavljati kao zanimanje za svaku pojedinu jedinicu područne (regionalne) samouprave, odnosno Grada Zagreba, ministar osniva Povjerenstvo za izbor udomitelja za obavljanje udomiteljstva kao zanimanja (u daljnjem tekstu: Povjerenstvo za izbor udomitelja).

(3) Povjerenstvo za izbor udomitelja odabire, između svih zaprimljenih zahtjeva, za područje jedinice područne (regionalne) samouprave, odnosno Grada Zagreba, udomitelje koji ispunjavaju uvjete za obavljanje udomiteljstva i odgovaraju potrebama iz stavka 1. ovog članka.

(4) Kriterije za sastav Povjerenstva za izbor udomitelja, imenovanje članova i način rada povjerenstva pravilnikom propisuje ministar.

*Postupak za donošenje rješenja za daljnje obavljanje udomiteljstva*

Članak 31.

(1) Postupak za donošenje rješenja za daljnje obavljanje udomiteljstva pokreće se po zahtjevu udomitelja najkasnije 60 dana prije isteka roka važenja rješenja.

(2) Do okončanja postupka iz stavka 1. ovoga članka ostaje na snazi ranije rješenje.

(3) Ako udomitelj nema interes za daljnje obavljanje udomiteljstva, dužan je o tome obavijestiti Centar udomitelja najkasnije 60 dana prije isteka roka važenja rješenja.

(4) Na temelju obavijesti iz stavka 3. ovoga članka Centar udomitelja dužan je o tome obavijestiti Centar korisnika, a Centar korisnika dužan je osigurati korisniku drugi primjereni smještaj ili boravak.

*Prestanak udomiteljstva*

Članak 32.

(1) Udomiteljstvo prestaje:

* 1. istekom roka važenja rješenja, ako udomitelj nije podnio zahtjev za daljnje obavljanje udomiteljstva
	2. smrću udomitelja
	3. po zahtjevu udomitelja
	4. prestankom postojanja nekih od uvjeta za obavljanje udomiteljstva
	5. ako nastupi neka od zapreka za obavljanje udomiteljstva
	6. ako udomitelj bez opravdanih razloga ne primi na smještaj korisnika kojeg mu je uputio Centar, a suglasio se s njegovim smještajem
	7. ako prestane potreba za smještajem korisnika u srodničku udomiteljsku obitelj, a ta obitelj obavlja samo srodničko udomiteljstvo ili
	8. rješenjem Ministarstva o zabrani obavljanja udomiteljstva.

(2) U slučajevima iz stavka 1., točka od 1. do 7. udomiteljstvo prestaje izvršnošću rješenja o prestanku obavljanja udomiteljstva.

(3) U slučaju iz stavka 1., točke 8. udomiteljstvo prestaje izvršnošću rješenja o zabrani obavljanja udomiteljstva.

*Registar udomitelja*

Članak 33.

(1) Registar udomitelja vode centri za socijalnu skrb u elektroničkom obliku, u programu u vlasništvu Ministarstva.

(2) Sadržaj i način vođenja Registra iz stavka 1. ovoga članka pravilnikom propisuje ministar.

*Upis podataka u Registar udomitelja*

Članak 34.

(1) Nakon izvršnosti rješenja iz članka 26. ovoga Zakona Centar udomitelja po službenoj dužnosti upisuje udomitelja u Registar udomitelja.

(2) Nakon izvršnosti rješenja iz članka 32., stavka 2. i 3. ovoga Zakona, Centar udomitelja po službenoj dužnosti upisuje podatak o prestanku i zabrani obavljanja udomiteljstva u Registru udomitelja.

**POGLAVLJE VI.**

**OBVEZE CENTRA ZA SOCIJALNU SKRB**

Članak 35.

Centar za socijalnu skrb dužan je aktivno se uključiti u pridobivanje novih udomitelja u skladu s utvrđenim potrebama na području svoje mjesne nadležnosti, te organizirati i provoditi osposobljavanja i edukacije za udomitelje.

*Obveze Centra korisnika prije smještaja korisnika*

Članak 36.

(1) Centar korisnika obvezan je:

1. u izradu individualnog plana promjene korisnika uključiti udomitelja, korisnika, roditelja, skrbnika te po potrebi i druge članove obitelji korisnika koji se udomljuje
2. upoznati udomiteljsku obitelj tijekom izrade individualnog plana promjene s osobinama korisnika koji će biti smješten, njegovim dotadašnjim životom, zdravstvenim stanjem i potrebama, problemima koji postoje i koji se mogu očekivati te s ciljevima koji se žele postići individualnim planom promjene
3. pravodobno osigurati udomitelju dokumente u svezi s prijavom boravišta i ostvarivanja zdravstvene zaštite korisnika.

(2) Ako na području svoje mjesne nadležnosti Centar korisnika ne može naći odgovarajućeg udomitelja ili ako smještaj korisnika na tom području ne bi bio u njegovom interesu, Centar korisnika će uputiti korisnika na smještaj kod udomitelja na području drugog Centra, od kojeg će prethodno zatražiti pisano mišljenje o upućivanju korisnika na smještaj.

(3) Centar korisnika koji je smjestio korisnika kod udomitelja izvan područja svoje mjesne nadležnosti, obvezan je dostaviti Centru udomitelja rješenje o priznatom pravu na socijalnu uslugu smještaja ili boravka kod udomitelja i individualni plan promjene.

(4) Centar korisnika obvezan je postupati tako da se u svim slučajevima i na najbolji način ostvaruje najbolji interes korisnika i svrha udomiteljstva što se definira individualnim planom promjene.

(5) Za smještaj korisnika kod udomitelja, Centar korisnika obvezan je pripremiti korisnika, korisnikovu obitelj i udomiteljsku obitelj.

*Obveze centra za socijalnu skrb nakon smještaja korisnika*

Članak 37.

(1) Nakon smještaja korisnika kod udomitelja, voditelj individualnog plana promjene za korisnika mora koordinirati provođenje plana u suradnji s Centrom udomitelja, udomiteljem, korisnikom i njegovom obitelji, a po potrebi i s drugim pravnim i fizičkim osobama.

(2) Osobe iz stavka 1. ovoga članka sudjeluju u provedbi i praćenju individualnog plana promjene i po potrebi se sastaju, preispituju plan i utvrđuju nove ciljeve i buduće mjere za udomljenog korisnika.

(3) Centar korisnika, kada je dijete udomljeno na području njegove nadležnosti, dužan je pratiti prilike udomljenog djeteta putem posjeta najmanje dva puta u prvom mjesecu smještaja, jedanput mjesečno nakon prvog mjeseca smještaja te nadalje najmanje jedanput u tri mjeseca tijekom smještaja, putem razgovora u Centru udomitelja, posjeta školi i suradnjom s drugim pravnim i/ili fizičkim osobama koje sudjeluju u ostvarivanju njegovog individualnog plana promjene.

(4) Kada je dijete udomljeno na području nadležnosti drugog centra za socijalnu skrb, obveze iz stavka 3. ovog članka mogu se nakon obveznih posjeta djeteta iz prvog mjeseca smještaja, povremeno zamijeniti drugim primjerenim oblicima komunikacije s udomljenim djetetom, udomiteljem, školom, drugim pravnim i/ili fizičkim osobama koje sudjeluju u ostvarivanju njegovog individualnog plana promjene.

(5) Centar korisnika prati prilike udomljene odrasle osobe putem posjeta najmanje jedanput u prvom mjesecu smještaja te nadalje dva puta godišnje, a po potrebi i češće.

(6) Ako Centar korisnika, Centar udomitelja ili druge osobe iz stavka 1. ovoga članka utvrde da udomitelj postupa u suprotnosti s interesima udomljenog korisnika, Centar korisnika obvezan je po službenoj dužnosti pokrenuti postupak za prestanak smještaja korisnika.

(7) Centar udomitelja dužan je pratiti obavljanje udomiteljstva na području svoje mjesne nadležnosti.

(8) Centar organizira dežurni telefon za udomitelje.

*Obveze centra za socijalnu skrb kod promjene udomitelja i nakon prestanka smještaja korisnika*

Članak 38.

(1) U slučaju da Centar udomitelja i Centar korisnika utvrde da je korisnika potrebno uputiti na smještaj kod drugog udomitelja, sukladno promjenama u individualnom planu korisnika, zajedno s udomiteljem pripremaju korisnikana odlazak iz obitelji i prihvat u novoj udomiteljskoj obitelji.

(2) Ako su prestali razlozi za daljnji smještaj korisnika Centar udomitelja i Centar korisnika zajednički pripremaju korisnika i udomitelja za povratak korisnika u vlastitu obitelj ili za samostalan život.

(3) Nakon prestanka smještaja kod udomitelja Centar korisnika obvezan je osigurati praćenje i pružati potporu djetetu koje se vratilo u vlastitu obitelj i njegovoj obitelji, najmanje tri mjeseca, a po potrebi i duže.

(4) Centar korisnika obvezan je osigurati mlađoj punoljetnoj osobi potporu u svrhu uključivanja u lokalnu zajednicu u vremenu od godine dana od prestanka redovitog školovanja.

*Tim za udomiteljstvo ili stručni radnik koji obavlja poslove udomiteljstva u Centru udomitelja*

Članak 39.

(1) Tim za udomiteljstvo ili stručni radnik koji obavlja poslove udomiteljstva u Centru udomitelja (u daljnjem tekstu: Tim ili stručni radnik) sudjeluje u procjeni potreba, izboru i pripremi udomitelja, praćenju pružanja usluga i osposobljavanju udomitelja, pružanju stručne pomoći, potpore te organizira superviziju udomiteljima na području mjesne nadležnosti Centra udomitelja.

(2) Tim ili stručni radnik obavljaju sljedeće poslove:

* 1. određuje prioritete i procjenjuje zajedno s udomiteljem resurse lokalne zajednice te pruža pomoć i potporu udomitelju u socijalnom uključivanju korisnika
	2. provodi osposobljavanje udomitelja prije smještaja prvog korisnika u trajanju od 40 sati, utvrđuje motivaciju i provodi selekciju udomitelja
	3. organizira i provodi redovitu godišnju edukaciju i povremene grupe potpore udomiteljima, a obvezno daje stručnu potporu udomitelju
	4. informira sve zainteresirane osobe o udomiteljstvu, surađuje s udrugama i drugim organizacijama civilnog društva, školama, sredstvima javnog informiranja i drugim ustanovama u promicanju udomiteljstva u zajednici i organiziranju edukacija za udomitelje
	5. vodi Registar udomitelja s područja mjesne nadležnosti Centra udomitelja
	6. surađuje s mobilnim timovima stručnih radnika domova socijalne skrbi, centara za pružanje usluga u zajednici i drugim registriranim pružateljima socijalnih usluga te osigurava njihovo sudjelovanje u provođenju edukacija za udomiteljstvo
	7. provodi osposobljavanje i edukacije za bračnog/izvanbračnog druga udomitelja i po potrebi drugog odraslog člana udomiteljske obitelji
	8. sudjeluje u promidžbi udomiteljstva, u koju uključuje i organizacije civilnog društva.

**POGLAVLJE VII.**

**PRAVA I OBVEZE UDOMITELJA**

*Prava udomitelja*

Članak 40.

Udomitelj ima pravo:

* 1. na osobni dignitet i privatnost
	2. biti uključen kao ravnopravan član stručnog tima Centra udomitelja i Centra korisnika
	3. biti upoznat sa svim informacijama o korisniku, uključujući informacije o njegovom ranijem obiteljskom životu
	4. sudjelovati u izradi individualnog plana promjene i imati saznanja o ciljevima plana za udomljenog korisnika
	5. na sigurnost članova vlastite obitelji
	6. na stručnu pomoć u svladavanju poteškoća pri prijemu i odlasku korisnika
	7. biti upoznat sa svim postupcima vezanim uz njegovu ulogu udomitelja
	8. na potporu u obavljanju udomiteljstva kroz redovitu superviziju
	9. na osposobljavanje i edukacije organizirane od strane Centra ili drugih pružatelja usluga
	10. na pristup drugim oblicima potpore u brizi za korisnika u njegovom domu, uključujući pravodobnu pomoć stručnih radnika Centra ili drugih pružatelja usluga i
	11. na evaluaciju i povratnu informaciju o ulozi njega i njegove obitelji kao zamjenske obitelji korisnika.

*Obveze udomitelja*

Članak 41.

(1) Udomitelj i udomiteljska obitelj pružaju korisniku smještaja: prihvat, stanovanje, prehranu, odjeću i obuću, održavanje osobne higijene, brigu o zdravlju i njegu, čuvanje, odgoj, organiziranje slobodnog vremena, prijevoz te druge usluge ovisno o potrebama djeteta ili odrasle osobe.

(2) Udomitelj je obvezan:

* 1. pripremiti sebe i svoju obitelj za prihvat korisnika, u suradnji sa Centrom ili domom socijalne skrbi odnosno centrom za pružanje usluga u zajednici
	2. sudjelovati u izradi individualnog plana promjene prije i za vrijeme smještaja korisnika
	3. omogućiti da prilagodba korisnika u obitelj bude što kraća te da ponašanje svih članova udomiteljske obitelji prema korisniku bude odgovarajuće i brižno
	4. korisniku pružati pomoć u prilagodbi na novu zajednicu
	5. pružati korisniku sve vrste usluga u opsegu navedenom u rješenju o priznavanju prava na socijalnu uslugu smještaja u udomiteljsku obitelj
	6. korisnika pravilno njegovati i pružati mu primjeren smještaj, prehranu, odjeću i obuću te potrebne osobne i druge potrepštine
	7. skrbiti za očuvanje i unapređenje zdravlja korisnika te mu osigurati odgovarajuću zdravstvenu skrb u okviru primarne i specijalističke zdravstvene zaštite te prema potrebi i uputi stručnjaka omogućiti uključivanje u programe psihosocijalne rehabilitacije
	8. skrbiti da korisnik stekne određeno profesionalno zvanje i pomoći mu u traženju odgovarajućeg zaposlenja
	9. pripremiti korisnika za povratak u vlastitu obitelj ili za odlazak kod drugog pružatelja smještaja ili za samostalan život.

(3) Udomitelj je obvezan postupati po uputama Centra korisnika i Centra udomitelja i drugih pružatelja socijalnih i drugih usluga, te poduzimati mjere utvrđene individualnim planom promjene korisnika.

(4) Udomitelj je obvezan omogućiti i poticati kontakte korisnika s vlastitom obitelji, drugim srodnicima te ostalim bliskim osobama u skladu s individualnim planom promjene i odlukama nadležnih tijela, u skladu s najboljim interesima korisnika.

(5) Udomitelj je obvezan osigurati zaštitu dostojanstva, osobni integritet i tajnosti podataka o korisniku.

(6) Udomitelj, njegov bračni/izvanbračni drug je obvezan najmanje jedanput godišnje, a na prijedlog Tima ili stručnog radnika i po potrebi češće, sudjelovati u edukacijama koje provodi nadležni Centar udomitelja.

(7) Udomitelj je obvezan voditi evidenciju i dokumentaciju o svim važnim životnim okolnostima korisnika te redovito i po potrebi izvješćivati Centar korisnika a najmanje dva puta godišnje, te po potrebi i druge pružatelje socijalnih usluga, na način i prema obrascu čiji sadržaj pravilnikom propisuje ministar.

 *Posebne obveze kod udomljavanja djeteta*

Članak 42.

(1) Centar korisnika ili drugi pružatelj socijalnih usluga priprema dijete i njegovu obitelj za smještaj kod udomitelja, u skladu s njegovim individualnim planom promjene, osim u slučaju privremenog smještaja u kriznim situacijama, kada utvrđuje plan najkasnije u roku od osam dana od dana smještaja korisnika.

(2) Izbor udomitelja mora odgovarati djetetovim potrebama.

(3) Centar korisnika u suradnji s roditeljima/skrbnicima i djetetom bira udomitelja prvenstveno iz kruga srodnika ili drugih osoba bliskih djetetu, u njegovom mjestu prebivališta, uvijek kada je to moguće.

(4) Djetetu ili mlađoj punoljetnoj osobi na redovitom školovanju mora se osigurati više vrsta usluga u skladu s potrebama utvrđenim u individualnom planu promjene.

(5) Djeci s teškoćama u razvoju ili problemima u ponašanju udomitelj osigurava potrebnu skrb i omogućava pružanje specijaliziranih usluga kod drugih pružatelja usluga, na temelju rješenja Centra korisnika.

(6) Centar korisnika, dijete/mlađa punoljetna osoba i udomitelj zajedno planiraju i pripremaju odlazak djeteta/mlade osobe radi povratka u vlastitu obitelj, radi posvojenja, za samostalan život, za smještaj kod drugog udomitelja ili drugog pružatelja usluga smještaja, radi postepene prilagodbe na nove uvjete života.

*Posebne obveze udomitelja djeteta*

Članak 43.

(1) Udomitelj djeteta obvezan je:

1. dijete pravilno njegovati, odgajati i pružati mu primjeren smještaj, osigurati primjerenu prehranu, odjeću i obuću, te se brinuti o djetetovom zdravlju
2. djetetu osigurati školske i osobne potrepštine, primjerene igračke, osnovnu športsku i drugu opremu prosječne vrijednosti za različite aktivnosti
3. brinuti se za pravilan odnos djeteta prema učenju i radu, poticati ga na rad i stjecanje radnih navika te skrbiti da udomljeno dijete stekne određeno profesionalno zvanje
4. pomoći djetetu kod oblikovanja vlastitog identiteta, poticati razvoj njegovih sposobnosti i organizirati provođenje slobodnog vremena
5. uključivati dijete u život lokalne zajednice sukladno njegovim potrebama i interesima
6. omogućiti i poticati kontakte te susrete i druženja između djeteta i roditelja te drugih članova vlastite obitelji, sukladno odluci nadležnog tijela i najboljem interesu djeteta.

(2) Sva važnija pitanja oko brige i odgoja djeteta udomitelj mora uređivati sporazumno s njegovim roditeljima, skrbnikom ili zakonskim zastupnikom, Centrom korisnika, Centrom udomitelja i pružateljem drugih usluga.

*Posebne obveze udomitelja odrasle osobe*

Članak 44.

(1) Udomitelj odrasle osobe obvezan je:

* 1. osigurati udomljenoj odrasloj osobi zadovoljavanje svakodnevnih i posebnih potreba te ga poticati na usvajanje određenih vještina s obzirom na njezine preostale sposobnosti, a radi njezinog samostalnog zbrinjavanja
	2. poticati radno-okupacijske aktivnosti u skladu s razinom funkcioniranja i interesima odrasle osobe, poticati rekreacijske aktivnosti te kulturno-zabavne aktivnosti
	3. uključivati udomljenu odraslu osobu u život lokalne zajednice sukladno njezinim potrebama i mogućnostima
	4. omogućiti i poticati kontakte te susrete i druženja između odrasle osobe i članova njegove obitelji te drugih srodnika i prijatelja.

(2) Sva važnija pitanja oko brige za udomljenu odraslu osobu udomitelj mora uređivati sporazumno sa Centrom korisnika i Centrom udomitelja, drugim pružateljima usluga te članovima vlastite obitelji korisnika, uvijek kada je to moguće.

*Stručna potpora udomiteljstvu*

Članak 45.

Udomitelju i korisniku usluge stručnu potporu pružaju: Centar korisnika, Centar udomitelja, dom socijalne skrbi, centar za pružanje usluga u zajednici, udruge i druge organizacije civilnog društva, vjerske zajednice i druge pravne i fizičke osobe koje pružaju usluge stručne pomoći u obitelji, rane intervencije, savjetovanja i pomaganja u obitelji i druge usluge u obitelji i lokalnoj zajednici sukladno posebnom propisu.

**POGLAVLJE VIII.**

**PRAVA I OBVEZE KORISNIKA UDOMITELJSTVA**

*Prava udomljenog djeteta*

Članak 46.

(1) Dijete smješteno kod udomitelja ima pravo:

* 1. u skladu sa svojom dobi, biti informirano o svim fazama postupka odlaska iz vlastite obitelji, doma socijalne skrbi, centra za pružanje usluga u zajednici ili udomitelja te biti pripremljeno na smještaj kod udomitelja
	2. sudjelovati u donošenju odluka koje utječu na njegov život
	3. da se pri njegovom smještaju osobita pozornost posveti osiguranju kontinuiteta u odgoju kao i njegovom etničkom, vjerskom, kulturnom ili jezičnom podrijetlu
	4. primati kontinuiranu emocionalnu pomoć i potporu udomitelja usmjerenu na razumijevanje i prihvaćanje razloga trenutne ili trajne nemogućnosti njegovih roditelja da skrbe o njemu
	5. na odnos privrženosti i emocionalne bliskosti s udomiteljima, kroz međusobnu povezanost s udomiteljskom obitelji, te drugim osobama važnim u njegovom životu
	6. na odgoj, obrazovanje, razvijanje vještina, te profesionalno usmjerenje koje će ga pripremiti za kvalitetan život
	7. na dostupnost usluga i programa potpore, uključujući dostupnost specijaliziranih edukacija za unapređenje znanja i vještina, kako bi mogao ostvariti svoje pune potencijale
	8. na kontinuiranu skrb, ljubav, prihvaćanje i poštovanje kao jedinstvenom ljudskom biću, te potporu u razvijanju vlastitog identiteta i povjerenja u vlastitu vrijednost
	9. na privatnost i pristup službenim informacijama i dokumentaciji vezanoj za njegovu obitelj
	10. na poštovanje dostojanstva i sigurnosti, te zaštitu od povreda, tjelesnog ili psihičkog nasilja, i drugih oblika zlostavljanja i izrabljivanja
	11. na dostupnost usluga službi koje djeluju za dobrobit djeteta
	12. na kontakte i održavanje trajne i redovite veze s članovima vlastite obitelji, ukoliko to nije u suprotnosti s njegovim najboljim interesom
	13. biti informirano i pripremljeno na prestanak smještaja, uključujući savjetovanje i pomoć
	14. na pritužbu voditelju njegovog individualnog plana promjene, Timu ili stručnom radniku ili ravnatelju Centra korisnika.

(2) Voditelj djetetovog individualnog plana promjene, Tim ili stručni radnik ili ravnatelj Centra korisnika dužan je odmah, a najkasnije u roku od 15 dana od dana primitka odgovoriti na pritužbu i prema potrebi poduzeti mjere i aktivnosti radi otklanjanja razloga zbog kojih je pritužba podnesena.

(3) Centar može organizirati Vijeće udomljene djece i mladih na području svoje mjesne nadležnosti, koje promiče njihove interese i prava na obiteljski život i uključivanje u zajednicu, a Odlukom o organiziranju Vijeća udomljene djece i mladih određuje se njegov sastav te sadržaj i način rada.

*Prava odraslog korisnika udomiteljstva*

Članak 47.

(1) Odrasla osoba smještena kod udomitelja ima pravo:

1. biti informirana o svim fazama postupka odlaska iz vlastite obitelji i pripremljena na smještaj kod udomitelja
2. na dostupnost usluga i programa potpore u lokalnoj zajednici
3. na kontinuiranu skrb, prihvaćanje i poštovanje dostojanstva od strane udomitelja i članova udomiteljske obitelji
4. na sigurnost te zaštitu od povreda, tjelesnog ili psihičkog nasilja i drugih oblika zlostavljanja i izrabljivanja
5. na privatnost i pristup osobnoj dokumentaciji te informacijama vezanim za vlastitu obitelj
6. na kontakte i održavanje trajne i redovite veze s članovima vlastite obitelji i drugim njoj važnim osobama ukoliko to nije u suprotnosti s njezinim najboljim interesom
7. na pritužbu voditelju njezinog individualnog plana promjene, Timu ili stručnom radniku ili ravnatelju nadležnog Centra.

(2) Voditelj individualnog plana promjene, Tim ili stručni radnik ili ravnatelj Centra korisnika dužan je odmah, a najkasnije u roku od 15 dana od dana primitka odgovoriti na pritužbu i prema potrebi poduzeti mjere i aktivnosti radi otklanjanja razloga zbog kojih je pritužba podnesena.

(3) Centar potiče organiziranje zajedničkih sastanaka odraslih osoba koji su korisnici udomiteljstva na području svoje mjesne nadležnosti, radi promicanja njihovih interesa i prava na uključivanje u zajednicu u suradnji s organizacijama civilnog društva i drugim pružateljima usluga.

*Obveze odraslog korisnika udomiteljstva*

Članak 48.

(1) U skladu s individualnim planom promjene korisnik udomiteljstva obvezan je aktivno sudjelovati u ostvarivanju odabranih ciljeva, izvršavati preuzete obveze i inicirati preispitivanje svojega individualnog plana promjene u slučaju novih okolnosti koje utječu na njegovo provođenje.

(2) Korisnik udomiteljstva obvezan je poštivati pravila obiteljskog života u udomiteljskoj obitelji i pravila ponašanja prema udomitelju i drugim korisnicima.

(3) Ukoliko nastanu problemi u odnosima korisnika s udomiteljem oko svakodnevnih obveza, načina korištenja slobodnog vremena, u komunikaciji s članovima vlastite obitelji, brizi korisnika o svome zdravlju, u kontaktima s lokalnom zajednicom i slično, korisnik je obvezan sporazumno s udomiteljem i voditeljem njegovog individualnog plana promjene nastojati riješiti nastale probleme i uspostaviti suradnju s udomiteljem.

**DIO TREĆI**

**NAGRADE I PRIZNANJA**

Članak 49.

(1) Na prijedlog Povjerenstva za dodjelu nagrade svake godine 15. svibnja, na Međunarodni dan obitelji, ministar donosi Odluku o dodjeli nagrade i dodjeljuje nagrade udomiteljima za izuzetne uspjehe ostvarene u promicanju i obavljanju udomiteljstva.

(2) Povjerenstvo iz stavka 1. ovoga članka osniva ministar.

(3) Ministarstvo objavljuje na svojim internetskim stranicama javni poziv za prikupljanje inicijativa o kandidatima za natječaj za dodjelu nagrada iz stavka 1. ovoga članka, upućen centrima, udrugama koje se bave udomiteljstvom, vijećima udomljene djece i mladeži, korisnicima udomiteljstva i drugim zainteresiranim osobama.

(4) Nagrade se dodjeljuju u obliku povelje i u novcu.

(5) Centri mogu dodjeljivati priznanja za obavljanje udomiteljstva za svakih pet godina pružanja usluga udomiteljstva u obliku povelje.

(6) Način raspisivanja javnog poziva, postupak predlaganja kandidata, kriterije za dodjelu nagrada, izgled povelje i iznos sredstava iz stavka 4. ovoga članka te sastav Povjerenstva za dodjelu nagrada pravilnikom propisuje ministar.

**DIO ČETVRTI**

**PREKRŠAJNE ODREDBE**

Članak 50.

(1) Novčanom kaznom u iznosu od 30.000,00 do 50.000,00 kuna kaznit će se za prekršaj fizička osoba koja obavlja udomiteljstvo bez važećeg rješenja za obavljanje udomiteljstva iz članka 26. ovoga Zakona.

(2) Novčanom kaznom u iznosu od 20.000,00 do 50.000,00 kuna kaznit će se za prekršaj udomitelj ako primi na smještaj korisnika bez važećeg rješenja za obavljanje udomiteljstva nadležnog Centra.

**DIO PETI**

**PRIJELAZNE I ZAVRŠNE ODREDBE**

Članak 51.

(1) Postupci pokrenuti do stupanja na snagu ovoga Zakona po Zakonu o udomiteljstvu („Narodne novine“, br. 90/11 i 78/12) dovršit će se po odredbama ovoga Zakona.

(2) Dozvole za obavljanje udomiteljstva, donesene po Zakona o udomiteljstvu („Narodne novine“, br. 90/11 i 78/12) ostaju na snazi do isteka roka na koji su izdane.

(3) U postupku donošenja rješenja za daljnje obavljanje udomiteljstva, na udomitelja koji je obavljao tradicionalno udomiteljstvo sa završenim osnovnoškolskim obrazovanjem temeljem Zakona o udomiteljstvu („Narodne novine“, br. 90/11 i 78/12) ne primjenjuje odredba članka 4. stavka 1. točke 5. ovog Zakona.

Članak 52.

(1) Ministar će donijeti pravilnike iz članka 4. stavak 5. i 6., članka 30. stavak 4., članka 33. stavak 2., članka 41. stavak 7. i članka 49. stavak 6. ovoga Zakona u roku od tri mjeseca od dana stupanja na snagu ovoga Zakona.

(2) Ministar će donijeti odluke iz članka 20. stavka 2., članka 21. stavak 8. i članka 49., stavka 1. ovoga Zakona u roku od tri mjeseca od dana stupanja na snagu ovoga Zakona.

Članak 53.

Do stupanja na snagu provedbenih propisa iz članka 52. ovoga Zakona ostaju na snazi:

* 1. Pravilnik o stambenim, socijalnim i drugim uvjetima za obavljanje udomiteljstva („Narodne novine“, br. 48/08)
	2. Pravilnik o sadržaju i načinu vođenja evidencije udomiteljskih obitelji, registra udomiteljskih obitelji i smještenih korisnika te sadržaja obrazaca izvješća udomitelja („Narodne novine“, br. 48/08)
	3. Pravilnik o sadržaju i trajanju osposobljavanja i edukacije udomiteljskih obitelji („Narodne novine“, br. 48/08).

Članak 54.

Danom stupanja na snagu ovoga Zakona prestaje važiti Zakon o udomiteljstvu („Narodne novine“, broj 90/11 i 78/12)

Članak 55.

Ovaj Zakon stupa na snagu osmog dana od dana objave u „Narodnim novinama“.

**OBRAZLOŽENJE**

**Člankom 1.** – određuje se sadržaj Zakona i definira da se pojmovi koji imaju rodno značenje odnose jednako na muški i ženski rod.

**Člankom 2.** – definira se svrha udomiteljstva a to je osiguranje skrbi i potpore korisniku u poticajnom i pozitivnom obiteljskom okruženju koji „nadomješta“ biološku obitelj korisnika.

**Člankom 3.** - propisuje se značenje pojedinih pojmova u ovom Zakonu radi lakšeg praćenja termina koji se opetovano navode u tekstu Prijedloga Zakona.

**Člankom 4.** – propisuju se opći uvjeti koje mora ispunjavati osoba koja može obavljati udomiteljstvo, a odnose se na dob, poslovnu sposobnost, državljanstvo, prebivalište, obrazovanje, zdravstvenu sposobnost, materijalni status, stambene uvjete, dodatno osposobljavanje i dr.

**Člankom 5.** – propisuju se posebni uvjeti koje mora ispunjavati udomitelj koji može udomiteljstvo obavljati kao zanimanje, a odnose se na radni status, broj korisnika koji su istovremeno na smještaju kod udomitelja te utvrđenu potrebu sukladno mreži socijalnih usluga. Definira se i stupanj i smjer obrazovanja udomitelja koji može obavljati specijalizirano udomiteljstvo.

**Člankom 6. –** propisuje se dobna razlika između udomitelja i udomljenog djeteta koja mora biti najmanje 18 godina te dobna razlika između udomitelja i odraslog korisnika koja ne može biti veća od 50 godina osim kada se radi o udomitelju srodniku ili posebnom intersu korisnika. Propisuje dob udomitelja nakon koje nije moguć smještaj novih korisnika kod udomitelja osim kada se radi o udomitelju srodniku.

**Člankom 7.** – propisuju se zapreke za obavljanje udomiteljstva vezano uz poremećene obiteljske odnose, izrečene mjere za zaštitu prava i dobrobiti djeteta, zdravstveno stanje udomitelja i članova obitelji, neprihvatljive oblike ponašanja udomitelja i članova njegove obitelji, pravomoćne presude na kaznu zatvora i kaznene postupke za neka od kaznenih djela, pravomoćne presude i postupke za neka od prekršajnih djela nasilničkog ponašanja.

**Člankom 8. –** propisuje se isključivi način smještaja korisnika kod udomitelja i to na temelju izvršnog rješenja nadležnog centra za socijalnu skrb o priznavanju prava na uslugu smještaj ili boravka.

**Člankom 9. –** propisuju se vrste obavljanja udomiteljstva: tradicionalno udomiteljstvo i udomiteljstvo kao zanimanje

**Člankom 10. –** propisuju se korisnici usluge smještaja i boravka u tradicionalnom udomiteljstvu i način na koji se određuje trajanje i opseg usluge tradicionalnog udomiteljstva te materijalna prava udomitelja koji obavlja tradicionalno udomiteljstvo.

**Člankom 11.** – propisano je da kod udomitelja koji obavlja tradicionalno udomiteljstvo može biti smješteno najviše troje djece. Međutim, u situacijama kada se radi o braći i sestrama, majci s djetetom do godine dana ili djeci i mlađim punoljetnim osobama korisnicima usluge privremenog smještaja u kriznim situacijama može biti smješteno i više od troje djece. Iznimno, ako udomitelj skrbi o djeci s teškoćama u razvoju, samo jedno dijete može biti dijete s težim teškoćama. Udomitelj samac može skrbiti najviše o dvoje djece, a srodnik udomitelj koji je samac može skrbiti o većem broju djece, kada je riječ o braći i sestrama uz prethodnu suglasnost Centra udomitelja.

**Člankom 12. -** propisano je da kod udomitelja koji obavlja tradicionalno udomiteljstvo mogu biti smještene najviše četiri odrasla korisnika. Iznimno, kada je riječ o privremenom smještaju u kriznim situacijama broj smještenih osoba može biti veći uz prethodnu suglasnost Centra udomitelja. Kako odrasle osobe po ugovoru o doživotnom ili dosmrtnom uzdržavanju često žive u obitelji s kojom su zaključile takav ugovor, propisano je da takva obitelj ako se želi baviti udomiteljstvom može, uključujući i te osobe, pružati skrb za najviše četiri odrasle osobe. Propisan je broj i kategorija odraslih osoba o kojima može skrbiti udomitelj ako je samac ili srodnik.

**Člankom 13. –** propisuje se kada tradicionalni udomitelj može obavljati udomiteljstvo kao zanimanje, tko su korisnici udomiteljstva kao zanimanja, trajanje i opseg udomiteljstva kao zanimanja. Nadalje, propisuje se da udomitelj ima pravo na opskrbninu za potrebe korisnika, naknadu za obavljanje udomiteljstva kao zanimanja, prava iz mirovinskog i obveznog zdravstvenog osiguranja, i prava za vrijeme nezaposlenosti kao zaposlena osoba u skladu s posebnim propisima. Naknada udomitelja koji udomiteljstvo obavlja kao zanimanje i udomitelja koji obavlja specijalizirano udomiteljstvo kao zanimanje ne smatra se plaćom niti drugim prihodom koji podliježe plaćanju poreza. Ovim člankom se određuje da je osnovica za uplatu doprinosa za udomitelja koji udomiteljstvo obavlja kao zanimanje najniža mjesečna osnovica za obračun doprinosa za obvezna osiguranja za tekuću godinu, a za udomitelja koji obavlja specijalizirano udomiteljstvo kao zanimanje osnovica za uplatu doprinosa je prosječna neto plaća koju objavljuje Državnog zavod za statistiku. Također, propisuje se i pravo na naknadu i za vrijeme privremene nesposobnosti za obavljanje udomiteljstva zbog bolesti. Isto tako, propisuje se obveza zbrinjavanja korisnika tijekom privremene nesposobnosti udomitelja.

**Člankom 14. -** propisano je da kod udomitelja koji udomiteljstvo obavlja kao zanimanje mora istovremeno biti smješteno troje djece, uz iznimku da broj može biti i manji kada je riječ o smještaju djece mlađe od tri godine, djeci s težim tjelesnim, intelektualnim, osjetilnim ili komunikacijskim teškoćama u razvoju kod kojih je utvrđena razina funkcioniranja koja zahtijeva veću stručnu potporu ili roditelju s djetetom do jedne godine koji može biti smješten istovremeno s još jednim djetetom koje nije njegovo dijete. U situacijama kada se radi o braći i sestrama kojih je više od troje, a postoji opravdani interesi da se priznavanjem prava na skrb izvan vlastite obitelji međusobno ne razdvajaju, dana je mogućnost smještaja i većeg broja djece kod istog udomitelja koji udomiteljstvo obavlja kao zanimanje. Omogućuje se i smještaj većeg broja djece kada postoji potreba za privremenim smještajem u kriznim situacijama. S obzirom na različite stupnjeve i vrste tjelesnog ili mentalnog oštećenja djece, obitelj udomitelja koja skrbi o ovoj kategoriji korisnika, može uz dvoje djece s blažim teškoćama skrbiti i o još jednom djetetu s težim tjelesnim, intelektualnim, osjetilnim ili komunikacijskim teškoćama u razvoju. Udomitelj samac istovremeno mora skrbiti o dvoje djece.

**Člankom 15. –** propisuje se da kod udomitelja koji udomiteljstvo obavlja kao zanimanje moraju biti smještene istovremeno četiri odrasla korisnika. Iznimno, kada je riječ o privremenom smještaju u kriznim situacijama broj smještenih osoba može biti i veći uz prethodnu suglasnost Centra udomitelja. Propisan je broj i kategorija odraslih osoba o kojima može skrbiti udomitelj ako je samac.

**Člankom 16. –** propisuje se da specijalizirano udomiteljstvo može obavljati udomitelj koji obavlja udomiteljstvo kao zanimanje i ima posebna znanja i vještine usklađene s individualnim potrebama pojedinog djeteta i mlađe punoljetne osobe. Također, propisuje se da specijalizirani udomitelj skrbi o djetetu s najtežim stupnjem teškoća u razvoju, problema u ponašanju i teško bolesnom djetetu ili mlađoj punoljetnoj osobi, u skladu s individualnim planom promjene djeteta.

**Člankom 17. -** propisuje se broj djece koja mogu biti smještena kod udomitelja koji specijalizirano udomiteljstvo obavlja kao zanimanje te trajanje i opseg usluge specijaliziranog udomiteljstva. To je u pravilo jedno dijete, a iznimno dvoje ako je riječ o braći i sestrama i pod uvjetom da Centar korisnika procijeni da je to u interesu djece, a udomitelj je suglasan.

**Člankom 18. –** propisuje se pod kojim uvjetima udomiteljstvo može obavljati srodnik, definiraju se srodnici te pravo udomitelja koji je srodnik korisnika na opskrbninu. Srodnik koji je udomitelj nema pravo na naknadu za rad.

**Člankom 19.** – propisuje se da se sredstva za financiranje udomiteljstva osiguravaju u državnom proračunu Republike Hrvatske.

**Člankom 20. –** propisuje se način izračuna opskrbnine i naknade za rad udomitelja koji se određuju u odnosu na osnovicu na temelju koje se izračunava iznos prava u sustavu socijalne skrbi, osim prava na zajamčenu minimalnu naknadu. Isto tako, propisuje se da visinu naknade za rad odlukom utvrđuje ministar.

**Člankom 21.** – definira se namjena opskrbnine, način na koji se određuje i uvjeti o kojima ovisi iznos opskrbnine te način obračuna i tko obračunava i isplaćuje opskrbninu. Isto tako, propisuje se da da se opskrbnina ne smatra plaćom niti drugim prihodom koje podliježe plaćanju poreza te da se visina opskrbnine utvrđuje odlukom koju donosi ministar. Također, utvrđuje se tko isplaćuje opskrbninu za korisnika koji je na dugotrajnom smještaju kod drugog pružatelja usluge, a nalazi se na privremenom smještaju kod udomitelja.

**Člankom 22. –** definira se naknada za rad udomitelja.

**Člankom 23. –** definira se način određivanja naknade za rad udomitelja koji obavlja tradicionalno udomiteljstvo. Također, propisuju se uvjeti o kojima ovisi visina naknada za rad udomitelja, način na koji se naknada za rad udomitelja obračunava te tko utvrđuje i isplaćuje naknadu. Isto tako, utvrđuje se tko isplaćuje naknadu za korisnika koji je na dugotrajnom smještaju kod drugog pružatelja usluge, a nalazi se na privremenom smještaju kod udomitelja.

**Člankom 24.** – propisuje se visina naknade za rad udomitelja koji udomiteljstvo obavlja kao zanimanje, a koja iznosi pet osnovica na temelju koje se izračunava iznos prava u sustavu socijalne skrbi. Utvrđuje se tko obračunava i isplaćuje naknadu za rad i uplaćuje doprinose. Navedenu naknadu obračunava i isplaćuje ministarstvo nadležno za poslove socijalne skrbi putem Centra udomitelja. Također, propisuje se da udomitelj koji obavlja udomiteljstvo kao zanimanje, a nema istovremeno smješteno troje djece odnosno četiri odrasle osobe bez svoje krivnje, ima pravo na opsrbninu za potrebe preostalih smještenih korisnika, naknadu za rad udomitelja kao zanimanja i sva obvezna osiguranja u trajanju od 3 mjeseca počevši od prvog dana nakon smanjenja potrebnog broja korisnika.

**Člankom 25. -** propisuje se visina naknade za rad udomitelja koji specijalizirano udomiteljstvo obavlja kao zanimanje, a koja iznosi 13 ili 10 osnovica na temelju koje se izračunava iznos prava u sustavu socijalne skrbi u skladu sa završenim stupnjem obrazovanja te da navedenu obračunava i isplaćuje ministarstvo nadležno za poslove socijalne skrbi putem Centra udomitelja te način obračun iste.

**Člankom 26. -** propisane su opće odredbe postupka za donošenje rješenja za obavljanje udomiteljstva koje vrijedi pet godina.

**Člankom 27. –** propisuje se da sadržaj izreke rješenja za obavljanje udomiteljstva. U izreci rješenja mora biti navedeno za koju vrstu udomiteljstva su ispunjeni uvjeti te broj i vrsta korisnika koji mogu biti smješteni kod udomitelja za kojega je rješenjem utvrđeno da ispunjava uvjete za obavljanje udomiteljstva.

**Člankom 28.** – propisuje se postupak za donošenje rješenja za obavljanje udomiteljstva kada je udomitelj srodnik.

**Člankom 29.** – propisuje se mogućnost obavljanja udomiteljstva odraslog člana udomiteljske obitelji u slučaju smrti udomitelja ili drugih opravdanih razloga.

**Člankom 30.** – propisuje se da se potreban broj udomitelja za obavljanje udomiteljstva kao zanimanja određuje godišnje, a u skladu s mrežom socijalnih usluga te u tu svrhu Ministarstvo imenuje Povjerenstvo za izbor udomitelja za obavljanje udomiteljstva kao zanimanja za svaku pojedinu jedinicu područne (regionalne) samouprave odnosno Grada Zagreba. Također, propisuje se da kriterije za sastav Povjerenstva propisuje ministar kao i način odabira udomitelja koji udomiteljstvo obavljaju kao zanimanje.

**Člankom 31.** **-** propisuje se postupak za donošenje rješenja za daljnje obavljanje udomiteljstva.

**Člankom 32.** – propisuju se razlozi uslijed kojih prestaje udomiteljstvo.

**Člankom 33.** – propisuje se obveza centara za socijalnu skrb za vođenjem Registra udomitelja u elektroničkom obliku u programu koji je u vlasništvu Ministarstva. Na taj način Ministarstvu se omogućava uvid u podatke iz Registra bez posebnog zahtjeva. Sadržaj i način vođenja Registra pravilnikom će propisati ministar.

**Člankom 34.** – propisuje se da nakon izvršnosti rješenja za obavljanje udomiteljstva Centar udomitelja po službenoj dužnosti upisuje u Registar udomitelja te podatak o prestanku i zabrani obavljanja udomiteljstva također upisuje u Registar.

**Člankom 35.** - propisuju se obveze centra za socijalnu skrb u vezi s aktivnim uključivanjem za pridobivanje novih udomitelja, provođenje osposobljavanja i edukacija za udomitelje.

**Člankom 36.** – detaljno se propisuju obveze Centra korisnika prije smještaja korisnika kod udomitelja.

**Člankom 37.** - propisuju obveze Centra korisnika nakon smještaja korisnika kod udomitelja.

**Člankom 38.** – propisuje obveze centra za socijalnu skrb kod promjene udomitelja i nakon prestanka smještaja korisnika.

**Člankom 39.** – propisuju se obveze Tima za udomiteljstvo ili stručnog radnika koji obavlja poslove udomiteljstva u Centru udomitelja.

**Člankom 40.** - propisuju se prava udomitelja.

**Člankom 41.** - propisuju se obveze udomitelja.

**Člankom 42.** – propisuju se posebne obveze kod udomljavanja djeteta.

**Člankom 43.** – propisane su posebne obveze udomitelja djeteta.

**Člankom 44**. - propisane su posebne obveze udomitelja odrasle osobe.

**Člankom 45.** – propisane je obveznici pružanja stručne potpore udomiteljstvu a to su: Centar korisnika, Centar udomitelja, dom socijalne skrbi, centar za pružanje usluga u zajednici, udruge i druge organizacije civilnog društva, vjerske zajednice i druge pravne i fizičke osobe koje pružaju socijalne usluge usmjerene na pomoć obitelji i korisnicima.

**Člankom 46. -** propisana su prava udomljenog djeteta i obveze postupanja po uloženoj pritužbi.

**Člankom 47. -** propisana su prava odraslog korisnika udomiteljstva i obveze postupanja po uloženoj pritužbi.

**Člankom 48. –** propisane su obveze odraslog korisnika udomiteljstva.

**Člankom 49. -** propisuje se način nagrađivanja udomitelja dodjeljivanjem nagrade za izuzetne uspjehe ostvarene u promicanju i obavljanju udomiteljstva. Prijedlog za dodjelu nagrade daje Povjerenstvo Ministarstva koje na temelju javnog poziva odabire kandidate.

**Člankom 50.** – propisuju se prekršajne odredbe za obavljanje udomiteljstva bez ispunjenih uvjeta odnosno za primitak na smještaj korisnika bez rješenja centra.

**Člankom 51. –** propisan je prijelazni režim primjene propisa na postupke započete prije stupanja na snagu ovoga Zakona. Budući da se ovim Prijedlogom Zakona napušta dosadašnja podjela udomiteljstva prema potrebama korisnika i prema statusu udomitelja nužno je osigurati da se započeti postupci dovrše po odredbama ovoga Zakona jer se jedino na taj način osigurava zakonitost rješenja kojima se utvrđuje ispunjavanje uvjeta za obavljanje udomiteljstva (tradicionalnoga ili udomiteljstva kao zanimanja) u skladu sa ovim prijedlogom Zakona. Budući da su prema važećem Zakonu o udomiteljstvu propisani blaži uvjeti za obavljanje tradicionalnoga udomiteljstva (koje je zadržano u ovom Prijedlogu Zakona) u dijelu završenog stupnja obrazovanja (završeno osnovnoškolsko obrazovanje) radi omogućavanja daljnjeg obavljanja udomiteljstva upravo tim udomiteljima koji su svojim radom s udomljenim korisnicima osigurali i iznijeli razvoj udomiteljstva nužno je omogućiti i daljnje obavljanje udomiteljstva upravo tim udomiteljem. Radi toga se u stavku 3. predlaže izuzetak u utvrđivanju uvjeta u postupcima daljnjeg obavljanja udomiteljstva.

**Člankom 52. i 53.** – propisuju serokovi za donošenje podzakonskih propisa za provedbu ovoga Zakona.

**Člankom 54. i 55.** – propisan je prestanak važenja Zakona o udomiteljstvu („Narodne novine“, broj 90/11 i 78/12) te stupanje na snagu ovog Zakona.